Setu m'emañ adarre Jezuz gant Mari war he bar-lenn. Met he daoulagad ne baront mui hirio war korf eur c'hrouadurig koant, evel gwechall e Betleem; ne wel nemet eur c'horf maro, blonset ha gouliet penn-kil-ha-troad, stumm ebet d'ezañ koulz lavaret.  Hag e sell ar Vamm baour, gant karantez, ouz dremm he Mab, gwechall ken koant, kallharet holl gant ar c'hrañch hag ar gwad; ouz e zaoulagad, ha n'emañ mui enno e sell ken tener ha ken karantezus ma lakae da deuzi  kalon ar c'hrisa pec'her; ouz e vleo rouestlet holl gant ar gurunenn spern ha staget gant ar gwad ouz e dal.  Korf Jezuz n'eo nemet eur gouli, hag o sellet outañ e skuilh ar Werc'hez daerou c'houero.